《迎大官》
清代·姚燮

江南一榜飞轻摽，侦使来传大官到。属僚祗驾开驿门，从马如云肃嚣叫。

楼船八字冲烟道，十二䑶舲两行导。平头奴子彯绛缨，巨字官衔绣黄纛。

手版答剌杂行卷，腰鼓鼕隆促鸣炮。大官升衢来，珊冠豸服靴重台，鞭声呵叱骄舆儓。

大官上轿去，风旌日盖错森布，手戟腰弓六营护。

大官何所居，巍巍邸宅淩上都。灯屏桃李千花敷，烂然金綵生庭铺。

大官何所食，九江之豚洞庭鲫。纵横方丈高一尺，奇气芬蒀盎春液。

大官喜怒不可凭，明日大官还弗行。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。